વડોદરામાં રહેતાં નિલેશ પટેલના પિતા જગદીશભાઈ (ઉં.61) નિવૃત્ત જીવન ગુજારે છે. જગદીશભાઈને મોઢાનું કેન્સર છે. એસસીજીમાં થયેલા કડવા અનુભવ અંગે નિલેશ પટેલે જણાવ્યું હતું કે, અમારી પાસે મેડિકલ ઇન્સ્યોરન્સ અને મા-કાર્ડ છે. ઇન્સ્યોરન્સ અઢીથી ત્રણ લાખ, જ્યારે મા-કાર્ડની મર્યાદા પણ ત્રણ લાખની છે. કેન્સરની સારવાર માટે મારા માતા-પિતા એસસીજી કેન્સર સેન્ટરમાં થોડા મહિના અગાઉ ગયાં હતાં. મેડિકલ ઇન્સ્યોરન્સ હોવાથી હોસ્પિટલે ઓપરેશન સહિતની સારવાર માટે ૨.૭૫થી ૨.૯૦ લાખનું પેકેજ આપ્યું હતું. એસસીજીના સ્ટાફ દ્વારા સામેથી ફોન કરી, ક્યારે દાખલ થાવ છો ? તેવું ફોલો-અપ કરાતું હતું. ઇન્સ્યોરન્સ ક્લેઈમ કરે તો પૈસા ઉમેરવાના આવતા હોવાથી સારવાર મા-કાર્ડથી કરાવવાનો નિર્ણય લીધો હતો. ત્યારબાદ અમે સારવાર મા-કાર્ડથી કરાવવાનું કહેતા હોસ્પિટલે 10 દિવસનું વેઈટિંગ હોવાનું કહ્યું હતું. 10 દિવસ બાદ સંપર્ક ન કરતાં સામેથી ફોન કર્યા બાદ અમને બોલાવ્યાં હતાં. અમારા સતત ફોલો-અપ બાદ બે કિમોથેરાપી અને સિટી સ્કેન થયું હતું. દરમિયાન ડોક્ટર્સ રિપોર્ટ જોયા ત્યારે જવાબ મળ્યો કે હવે કેન્સર માથામાં ફેલાઈ ગયું હતું. પૈસા કઢાવવાના ચક્કરમાં પિતાની સારવારમાં બે મહિના પસાર થતાં કેન્સર વધી ગયું હતું.